PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení neskorších predpisov)


1. Pripravovaný právny predpis:
Návrh zákona, ktorým sa mení a dopĺňa zákon č. 96/1991 Zb. o verejných kultúrnych podujatiach v znení neskorších predpisov.

2. Základné ciele právnej úpravy:
Hlavným cieľom novelizácie zákona č. 96/1991 Zb. o verejných kultúrnych podujatiach v znení neskorších predpisov je predovšetkým zabezpečenie vyšších bezpečnostných štandardov verejných kultúrnych podujatí. Súčasná právna úprava je z hľadiska bezpečnosti účastníkov, ako aj usporiadateľov verejného kultúrneho podujatia vecne aj systémovo nedostatočná. Súčasné festivaly, koncerty, mestské slávnosti, open-air podujatia a viacdňové kultúrne programy sú častokrát hromadnými podujatiami s vysokou koncentráciou osôb, s dočasnou infraštruktúrou, so zvýšeným pohybom vozidiel, s medzinárodnou účasťou, s predajom alkoholu, s prítomnosťou detí a ďalších zraniteľných skupín a častokrát aj s potrebou koordinácie obce a bezpečnostných zložiek. 
Prvotným zámerom je vymedziť podujatia, ktoré svojou povahou predstavujú zvýšené bezpečnostné riziko, ako aj zvýšiť bezpečnostné štandardy. Nová právna úprava má za cieľ explicitne chrániť bezpečnosť účastníkov podujatí, zaviesť primerané bezpečnostné povinnosti, ako aj posilniť prevenciu, právnu istotu usporiadateľov, súčinnosť verejnej správy, ale najmä reálnu ochranu života, zdravia a verejného poriadku pri kultúrnych podujatiach.  
  
3. Zhodnotenie súčasného stavu:
Súčasná právna úprava upravuje podmienky organizovania verejnosti prístupných kultúrnych a umeleckých podujatí, najmä povinnosť usporiadateľa oznámiť zámer podujatia obci, oprávnenie obce vykonávať dozor nad jeho priebehom, ako aj dôvody zákazu alebo prerušenia podujatia. Za verejné kultúrne podujatia sa považujú najmä divadelné, filmové a iné audiovizuálne predstavenia, koncerty, výstavy, festivaly, tanečné zábavy a ďalšie verejnosti prístupné kultúrne podujatia. Právna úprava je koncipovaná stručne a v aplikačnej praxi sa javí ako nedostatočne presná najmä v súvislosti s povinnosťami usporiadateľa, procesnými postupmi obce a v nadväznosti na súčasné organizačné a technické aspekty konania podujatí. Aktuálne znenie zákona nereflektuje súčasné bezpečnostné štandardy kultúrnych a spoločenských podujatí, ktoré sú akceptované a aplikované v rámci iných krajín EÚ. 

4. Spôsob zapojenia verejnosti do prípravy právneho predpisu:
Verejnosť sa môže zapojiť do prípravy právneho predpisu formou zasielania podnetov či návrhov v intenciách vecného zamerania podľa bodu 2. Lehota na zaslanie vyjadrení je 14 pracovných dní odo dňa zverejnenia predbežnej informácie na portáli Slov-Lex.  

Kontaktné údaje:
Ministerstvo vnútra Slovenskej republiky
Inštitút samosprávy MV SR
Štefánikova 15
812 19 Bratislava
E-mail: isa@minv.sk  

5.  Predpokladaný termín začatia pripomienkového konania:
            september 2026

